筇竹杖歌
作者：蔡戡
朝代：宋

paragraphs: 我有一枝筇，夭矯如游龍。
由來博望使西域，萬里持寄衰病翁。
自蜀歷楚入吳越，名山勝地多留蹤。
先排衡山雲，直上南臺升祝融。
次登峴山首，北望京洛浮塵中。
白鷺洲前弄明月，黄鶴樓上迎清風。
東遊秦望探禹穴，天台鴈蕩觀奇峰。
孤根端有歲寒操，勁節肯染京塵紅。
飄然飛去不可執，西山南浦聊從容。
放行天地無障礙，倚觀宇宙皆虛空。
橫挑斜曳任所適，去來無定如飛鴻。
提携九節常在手，四方上下俱相從。
我常病足不能履，頼汝左右扶持功。
老形已具身傴僂，詎可一日無此公。
杖兮切勿化龍去，留取百歲扶衰慵。